Nos Gilebertus abbas sancti Stephani et Johannes decanus capelle ducis diuionensis notum facimus omnibus presentes litteras inspecturis quod cum ex quadam compositione habita inter dominum Girardum Rufium, militem diuionensem defunctum ex una parte, et dominam Sybillam relictam defuncti Petri Sescalli sororem eiusdem Girardi ex altera, ipsi Sybilla et dominus Johannes Sescallus filius eius, miles, haberent sicut coram nobis confessi sunt de dote ipsius Sybille quatuor iornalia vinearum, quarum tria sunt in una pecia, et quatuor in una. Tandem inter dictam Sybillam et dictum dominum Johannem filium eius pacificatum est siue compositum in hunc modum, quod dictus dominus Johannes habet et habebit dicta tria jornalia que sunt in una pecia et in escambium alterius iornalis siti in una petia. Dictus dominus Johannes tradidit, concessit et quittauit in perpetuum dicte matre sue unum iornale vinee situm in finagio de Mont Chape iuxta vineam leprosorum diuionensium ex una parte, et iuxta vineam domini Fardelli de capella ex altera, iure hereditario possidendum pro voluntate sua omnimode faciendi. In cuius rei testimonium ad preces partium presentibus litteris sigilla nostra apposuimus. Actum anno domini M°. CC°. quadragesimo quarto mense julio.